O‘ZBEKISTON RESPUBLIKASI XIZMATChILARINING ASOSIY LAVOZIMLARI VA IShChILAR KASBLARI KLASSIFIKATORIGA O‘ZGARTIRISh VA QO‘ShIMChALAR KIRITISh TARTIBINI TASDIQLASh TO‘G‘RISIDA

O‘zbekiston Respublikasi Vazirlar Mahkamasining 2010-yil 20-avgustdagi 181-son “Xizmatchilarning asosiy lavozimlari va ishchilar kasblari klassifikatorini tasdiqlash to‘g‘risida”gi qarori (O‘zbekiston Respublikasi qonun hujjatlari to‘plami, 2010-y., 34-son, 291-modda) ijrosini ta’minlash maqsadida buyuraman:
 1. O‘zbekiston Respublikasi xizmatchilarining asosiy lavozimlari va ishchilar kasblari klassifikatoriga o‘zgartirish va qo‘shimchalar kiritish tartibi ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 1. Ushbu Tartib O‘zbekiston Respublikasi Vazirlar Mahkamasining 2010-yil 20-avgustdagi 181-son “Xizmatchilarning asosiy lavozimlari va ishchilar kasblari klassifikatorini tasdiqlash to‘g‘risida”gi qaroriga (O‘zbekiston Respublikasi qonun hujjatlari to‘plami, 2010-y., 34-son, 291-modda) muvofiq O‘zbekiston Respublikasi xizmatchilarining asosiy lavozimlari va ishchilar kasblari klassifikatoriga (keyingi o‘rinlarda Klassifikator deb yuritiladi) o‘zgartirish va qo‘shimchalar kiritish jarayonini belgilaydi. 
 2. Klassifikatorga o‘zgartirish va qo‘shimchalar Xizmatchilar lavozimlari va ishchilar kasblari jadvaliga o‘zgartirish va qo‘shimchalar kiritish orqali amalga oshiriladi.
 3. Klassifikatorga o‘zgartirish va qo‘shimchalar kiritish quyidagi hollarda amalga oshiriladi:
 ilmiy-texnikaviy taraqqiyot, boshqaruv va ishlab chiqarishni tashkil etishning takomillashtirilishi natijasida Klassifikatorda ko‘rsatilmagan, yangi lavozimlar va kasblarni Xizmatchilar lavozimlari va ishchilar kasblari jadvaliga kiritilganda;
 eskirgan va mohiyatini yo‘qotgan xizmatchilarning asosiy lavozimlari va ishchilarning kasblarini Xizmatchilar lavozimlari va ishchilar kasblari jadvalidan chiqarib tashlanganda;
 Kasblarning xalqaro standart klassifikatori talablariga muvofiq lavozim va kasb kodiga o‘zgartirishlar kiritish, shuningdek xodimlarni toifalashtirish (tegishli xodimlar toifasiga lavozim va kasblarning biriktirilishi) va ma’lumot darajasiga qo‘yiladigan eng kam talablar o‘zgartirilganda;
 O‘zbekiston Respublikasi Mehnat va aholini ijtimoiy muhofaza qilish vazirligi va uning hududlardagi tarkibiy bo‘linmalari, ixtisoslashgan ilmiy muassasalar tomonidan amalga oshirilgan mehnat bozoridagi kasb va lavozimlar tuzilmalari tahlili natijasida.
 4. Klassifikatorga o‘zgartirish va qo‘shimchalar kiritish uchun asos bo‘lib quyidagilar hisoblanadi:
 davlat, xo‘jalik boshqaruv organlari va tashkilotlarning O‘zbekiston Respublikasi Mehnat va aholini ijtimoiy muhofaza qilish vazirligiga taqdim etilgan takliflari;
 O‘zbekiston Respublikasi Mehnat va aholini ijtimoiy muhofaza qilish vazirligi va uning hududlardagi tarkibiy bo‘linmalari, ixtisoslashgan ilmiy muassasalar tomonidan amalga oshirilgan mehnat bozoridagi kasb va lavozimlar tuzilmalari tahlili natijasi bo‘yicha tuzilgan xulosalari.
 5. Takliflarni ko‘rib chiqish va Klassifikatorga o‘zgartirish va qo‘shimchalar kiritishning maqsadga muvofiqligi yuzasidan xulosa berish uchun O‘zbekiston Respublikasi Mehnat va aholini ijtimoiy muhofaza qilish vazirligida Ekspert ishchi guruhi tuziladi. Xizmatchilarning asosiy lavozimlari va ishchilar kasblari klassifikatoriga kiritilayotgan o‘zgartirish va qo‘shimchalar tarmoqning o‘ziga xos xususiyatlaridan kelib chiqib, maxsus o‘rganishni taqozo etsa, ushbu o‘zgartirish va qo‘shimchalar tegishli tarmoq davlat organlari va xo‘jalik boshqaruv organlari bilan kelishiladi. Bunda tegishli ilmiy muassasa mutaxassislari belgilangan tartibda jalb qilinishi mumkin.
 6. Ekspert ishchi guruhi xulosasi asosida O‘zbekiston Respublikasi Mehnat va aholini ijtimoiy muhofaza qilish vazirining Klassifikatorga o‘zgartirish va qo‘shimchalar kiritish to‘g‘risidagi buyrug‘i qabul qilinadi va tasdiqlanadi. 
 7. Xizmatchilarning asosiy lavozimlari va ishchilar kasblari jadvaliga eskirgan va mohiyatini yo‘qotgan lavozimlar va kasblarni o‘z ichiga olgan holda o‘zgartirishlar kiritilgan ushbu jadvalning tegishli qatori to‘liq o‘zgartiriladi (chiqarib tashlanadi).
 Xizmatchilarning asosiy lavozimlari va ishchilar kasblari jadvaliga qo‘shimchalar kiritilayotgan qator kasb (lavozim) kodini, uning nomini, kasblarning milliy standart klassifikatori bo‘yicha kodni, shaxsning toifasini va ta’lim darajasining talab qilinadigan minimumini o‘z ichiga olgan holda to‘liq ko‘rsatiladi.
 8. Klassifikatorga kiritilayotgan o‘zgartirish va qo‘shimchalar uni yangi tahrirda chop etilishini talab etmaydi.
 9. Klassifikatorga kiritilgan o‘zgartirish va qo‘shimchalar kuchga kirgandan so‘ng tegishli davlat va xo‘jalik boshqaruvi organlari hamda tashkilotlar ichki hujjatlarini ushbu o‘zgartirish va qo‘shimchalarga muvofiqlashtirish choralarini ko‘rishlari lozim.
 10. Mazkur Tartib normalarining buzilishida aybdor shaxslar qonun hujjatlarida belgilangan tartibda javobgarlikka tortiladilar.